**Informasjonsskriv**

**Ledelsen i barnehagen**

Virksomhetsleder i Auglend-barnehagene : Bente Sjøthun

Avdelingsleder Auglend : Evy Helen Anzjøn

Avdelingsleder Hillevåg : Bhavani Sivanesan

**Plan dokumenter**

Plan dokumenter som Årsplan, Handlingsplan mot mobbing finner dere til høyre i margen på barnehagens nettside.

Auglend-barnehagenes nye nettside: <https://www.minbarnehage.no/auglend>

Rammeplan for barnehagen finner dere på Udir.no

*Barnehagens visjon: «Barnets beste først!».*

**Barnehagens fagområder**

Vi skal være innom alle barnehagens fagområder i løpet av året. Når vi arbeider med prosjekter arbeider vi tverrfaglig og er innom flere av fagområdene.

Barnehagens fagområder er:

* [Kommunikasjon, språk og tekst](https://www.udir.no/laring-og-trivsel/rammeplan/fagomrader/kommunikasjon-sprak-tekst/)
* [Kropp, bevegelse, mat og helse](https://www.udir.no/laring-og-trivsel/rammeplan/fagomrader/kropp-bevegelse-mat-helse/)
* [Kunst, kultur og kreativitet](https://www.udir.no/laring-og-trivsel/rammeplan/fagomrader/kunst-kultur-kreativitet/)
* [Natur, miljø og teknologi](https://www.udir.no/laring-og-trivsel/rammeplan/fagomrader/natur-miljo-teknologi/)
* [Antall, rom og form](https://www.udir.no/laring-og-trivsel/rammeplan/fagomrader/antall-rom-form/)
* [Etikk, religion og filosofi](https://www.udir.no/laring-og-trivsel/rammeplan/fagomrader/etikk-religion-filosofi/)
* [Nærmiljø og samfunn](https://www.udir.no/laring-og-trivsel/rammeplan/fagomrader/narmiljo-samfunn/)

**Tilvenning og trygg tilknytning**

Når barna starter i barnehagen får de en primærkontakt, en voksen som de kan knytte seg spesielt til den første tiden. Denne voksne blir til å begynne med en trygg omsorgsperson og en trygg base. Vi har fokus på trygghet og på å bygge gode relasjoner. Etter hvert blir barna kjent med de andre voksne på avdelingen. Alle barn er ulike og har ulike behov under tilvenningen. Barna trenger tid på å knytte bånd med nye barn og voksne, samt å bli kjent med barnehagen. To grupper/kohorter kan samarbeide, og personalet kan samarbeide i korte sekvenser, på gult smittevern nivå inntil 15 min. Barna fra ulike kohorter skal ikke blandes.

**Vennskap**

Vi legger vekt på at barna tilegner seg sosial kompetanse. De skal lære å forholde seg til andre, og være i stand til å ta hensyn til andre. Vi ønsker at barna skal ha empati for de andre barna. Vi ønsker å skape gode relasjoner både mellom barn-voksen, og mellom barn-barn. Alle barna skal inkluderes i lek, og være en del av fellesskapet. Det å være i et trygt og godt miljø er en forutsetning for læring og utvikling. For å kunne delta i lek er det en forutsetning at du føler trygghet.

Barnehagens visjon er: «Barnets beste først!».

**Deling i grupper**

Vi deler ofte barna i smågrupper. Da er det lettere for den voksne å se det enkelte barnet. Det å dele i mindre grupper gir også en annen ro enn å være i større grupper. Vi kan tilpasse aktiviteter etter alder, utvikling og interesser. Gruppene kan bli brukt til aktiviteter, lek eller lesing.

**Tidlig innsats - rett hjelp tidlig**

Tidlig innsats er viktig for barnas utvikling og trivsel i barnehagen. Barnehagen skal gi rett hjelp tidlig, og legge til rette for barn som har behov for hjelp og støtte. Om det skulle være noe vil vi alltid ta kontakt med dere foreldre, og arbeide sammen med dere om eventuelle tiltak.

**Barns medvirkning i barnehagen**

I Auglend- barnehagene arbeider vi etter inspirasjon fra Reggio Emilia filosofien. Vi arbeider med og har prosjekter knyttet opp til det barna er opptatt av. Blant de yngste som gjerne heller ikke har språk er det ikke så lett å samtale om hva de er opptatt av, men vi prøver å se etter spor. Ellers legger vi gjerne ut egne spor, og prøver å skape interesse rundt et tema. I Reggio Emilia filosofien er det viktig at voksne er medforskende med barna, og det er fokus på at rommet skal være spennende og interessant med tilgjengelige materialer. Vi betegner rommet som den tredje pedagog.

**Foreldremedvirkning**

I tråd med Lov om barnehager har hver avdeling to representanter i Foreldrenes arbeidsutvalg (FAU). Barnehagen har også et Samarbeidsutvalg (SU) hvor det sitter likt antall representanter fra FAU og ansatte. Auglend og Hillevåg har separate FAU og felles SU.

Dere foreldre er velkomne til å gi tilbakemeldinger og innspill til personalet på avdelingen. Dere kan også ta opp saker via FAU. Stavanger kommune gjennomfører årlig en brukerundersøkelse som er felles for alle barnehagene. Undersøkelsen gjennomføres digitalt og vi oppfordrer dere alle til å svare når dere mottar den.

**Valg av FAU representant og vara:**

* FAU representant : Rajkumar Tangamanian
* Vara : Sabrina Schjelderup

**Satsningsområder og beskrivelse av hvordan vi jobber på avdelingen:**

**Leken**

Vi legger vekt på å ha lekegrupper, både formiddag og ettermiddagen. Vi har det også i de planlagte pedagogiske leke gruppene .Slik som språkgrupper som er hver onsdag og fredag. Verktøyet vi tar i bruk er dagsrytmen og ukeplanen. Vi deler og opp etter alder. Her er det mye læring bl.a sosialkompetanse med å utvikle vennskap og empati. Vi legger vekt på empati, at barna kan gi kos og trøste hverandre.

**HMS rutiner**

* Personalet gjennomfører førstehjelpskurs annet hvert år
* Vi har sovevakter som passer barna mens de sover
* Sikkerhet på tur - beredskapsplaner - rutiner - tlf.liste - telleliste – førstehjelpsutstyr
* Beredskapsplaner for hva vi skal gjøre ved ulike hendelser som kan oppstå
* Tellerutiner - vi har avkrysningslister som vi bruke i barnehagen og når vi er på tur
* Gi beskjed om det er andre som skal hente deres barn
* Gi alltid beskjed til ansatte på barnets avdeling når du henter barnet ditt
* Sykdom: vi ringer om vi vurderer at barnet har nedsatt allmenntilstand
* Porter – husk å alltid sett på lås på port, og pass på at du ikke slipper ut andre barn
* Parkering i hente- og bringesituasjoner: sikre fri innkjørsel for utrykningskjøretøy
* Vikarbruk: Det er ikke budsjett til å sette inn vikar hver gang det er fravær i personalgruppen. Det skal sikres tilstrekkelig bemanning. Vikarene innleies primært fra PVS
* Taushetsplikt – alle som arbeider i barnehagen/ studenter, vikarer osv har taushetsplikt

**Bursdagsfeiring i barnehagen**

Bursdagsbarnet er i fokus. Vi setter ut flagg, og henger opp bilde på døren. Barnet får bursdagskrone. Vi har bursdagssamling der bursdagsbarnet er i fokus.

**Dokumentasjon fra barnehagen**

Dokumentasjon fra barnehagen kan være på vegg i barnehagen, bilder/ tekst på nettside og i månedsplan.

**Bilder - fotografering**

**I henhold til personvernloven er det er ikke tillatt å republisere bilder av andre barn på sosiale medier.** Noen ønsker ikke bilder av barna sine på internett og sosiale medier.

Dersom dere tar bilder i barnehagen - ikke ta bilder av andre barn enn deres eget.

**Samling**

Eksempler på hva vi gjør i samlingene våre er sanger, bøker, konkreter, eventyr, eksperimentering, utforskning og sanseopplevelser.

**Matpakker**

Alle må ha med egne matpakker til alle måltider til det eventuelt blir gitt annen beskjed.

**Diverse informasjon**

* Månedsplan og månedsbrev legges ut på hjemmesiden under barnets avdeling.
* Informasjon på ytterdør - ved diverse viktige beskjeder
* Mail og sms benyttes til ulik kontakt og informasjon
* Fint om dere merker klær, utstyr, tutter ol. Tutter kan gjerne oppbevares i boks.
* Nettside – vi oppfordrer dere til å abonnere på informasjon på nettside
* Husk å oppdatere hypernett om det er endringer i adresse, telefon nummer
* Utviklingssamtaler 2 ganger i året

**Dagsrytme**

|  |
| --- |
| 07.15/07.30 Barnehagen åpner07.15-08.00 Lek ute/inne på avdelingen08.00-08.30 Frokost08.30-09.30 Lek inne på avdelingen09.30 Aktiviteter/ Prosjekter/ Tur/ Lek inne/ute10.30/10.45 Stell/ samling11.00 Lunsj11.30 Hviletid/ lek13.45/14.00 Stell/ Fruktmåltid14.30-16.15/16.30 Lek inne/ ute |

**Ukerytme**

|  |  |  |  |  |
| --- | --- | --- | --- | --- |
| Mandag | Tirsdag | Onsdag | Torsdag | Fredag |
| TurFysisk fostring. | MUSIKKSAMLING. | Språksamling i to grupper. | Forming med vekt på tema. | Språksamling i to grupper. |

**Planleggingsdager barnehageåret 2020/2021**

* Fredag 14.08.20
* Fredag 13.11.20
* Mandag 04.01.21
* Tirsdag 06.04.21
* Fredag 13.08.21

**Planleggingsdagene holder barnehagene stengt.**

**Spesiell informasjon i forbindelse med korona pandemi:**

**Hvis sykdom oppstår i barnehagen eller på skolen/SFO**

Det er viktig at barn som får symptomer på luftveisinfeksjon, blir hentet så fort det lar seg gjøre. Syke barn bør om mulig ikke ta offentlig transport. Barnet må vente på å bli hentet i et eget rom sammen med en ansatt, eller ute der det ikke er andre barn. Ansatte må ta hensyn til barnets alder og omsorgsbehov, men der det er mulig, kan den ansatte holde 1-2 meters avstand. Hvis det ikke er mulig å holde avstand, og eleven er komfortabel med det, bør eleven ta på munnbind for å redusere smittespredning til andre. Alternativt kan den voksne ta på munnbind. Ved behov for toalett, skal dette ikke brukes av andre barn eller ansatte før det er rengjort. Den som passer barnet må vaske hender. I etterkant rengjøres rom, toalett og andre områder der barnet har oppholdt seg med vanlige rengjøringsmidler.

Ansatte som blir syke mens de er i barnehage/skole/SFO må dra hjem så snart det er mulig. De barna den syke ansatte har ansvar for, må bli ivaretatt av andre ansatte/vikar eller sendes hjem. Syke ansatte bør ikke ta offentlig transport. Syke ansatte bør ta på munnbind for å redusere smittespredning hvis de ikke kan holde to meters avstand til andre.

Eventuell testing vurderes etter gjeldende retningslinjer. Barnehagebarn, elever og ansatte som får bekreftet covid-19-sykdom skal følges opp av helsetjenesten for å få forsvarlig helsehjelp.

Kommunehelsetjenesten vil kartlegge og følge opp nærkontakter til covid-19-positive personer i henhold til gjeldende anbefalinger. Kommunehelsetjenesten skal varsle barnehagen/skolen dersom barnehagebarn/elever eller ansatte får bekreftet covid-19, og beslutte nødvendige tiltak.

**Barn eller ansatte med luftveissymptomer**

Personer som kan være syke med covid-19 anbefales å følge retningslinjene for testing. Barn og ansatte som blir syke skal dermed testes så snart som mulig, og kan **kontakte fastlege for å bli satt opp til testing eller ringe koronatelefonen for testing på 51 91 40 30**. Barn under 10 år med kun lette symptomer på luftveisinfeksjon, kan se an symptomene hjemme et par dager før testing. Imidlertid anbefales det å ikke avvente testingen for lenge, da dette kan komplisere smitteoppsporingen dersom covid-19 blir påvist

Barnehagebarn, elever og ansatte må ikke lenger være hjemme til de har hatt én symptomfri dag etter en luftveisinfeksjon (som ikke skyldes covid-19). Ungdomsskoleelever og ansatte skal nå være hjemme til de ikke lenger har symptomer. For barnehagebarn og barneskoleelever holder det at allmenntilstanden er god, da noen barn, og særlig de under 10 år, kan ha restsymptomer etter en gjennomgått luftveisinfeksjon som for eksempel rennende nese (uavhengig av farge på nesesekret) eller sporadisk hoste. Disse barna kan komme i barnehagen eller på skolen dersom allmenntilstanden er god og barnet er tilbake i sin vanlige form. En negativ koronatest fører ikke til at den syke kan komme tidligere tilbake i barnehagen/på skolen, retningslinjene over skal fremdeles følges.

**Barn eller ansatte som har bekreftet covid-19**

Personer med påvist covid-19 skal være i isolasjon og kan ikke møte i barnehagen eller på skolen. Det er kommunehelsetjenesten som beslutter hvem som skal være i isolasjon og hvor lenge etter råd gitt av Folkehelseinstituttet (fhi.no). Retningslinjer til forskriften som regulerer isolasjon, er gitt av Helsedirektoratet.

Kommunehelsetjenesten har ansvar for oppfølging rundt tilfeller med bekreftet covid-19, og vil varsle barnehagen/skolen dersom barn eller ansatte får bekreftet covid-19. Det er kommunehelsetjenesten som skal beslutte nødvendige tiltak som for eksempel å definere hvem som er nærkontakter til den syke og derfor skal i karantene, og om behov for informasjon til andre. Hvis det skulle bli behov for ytterligere tiltak, er det kommunehelsetjenestens oppgave å gi pålegg om dette.

Personer som har hatt covid-19, men som har avsluttet isolasjon etter anbefaling fra helsetjenesten, kan møte i barnehagen/på skole/SFO som normalt.

**Barn eller ansatte i karantene**

Personer i karantene kan ikke møte i barnehagen eller på skolen. Kommunehelsetjenesten beslutter hvem som skal være i karantene og hvor lenge etter råd gitt av Folkehelseinstituttet (fhi.no). Retningslinjer til forskriften som regulerer karantene er gitt av Helsedirektoratet.

Fra 13.08.20 skal alle nærkontakter i karantene i 10 dager etter siste eksponering, og det skilles ikke lenger på type nærkontakt. Med nærkontakter menes personer som har hatt tett kontakt med en person som er bekreftet syk med covid-19, fra 48 timer før vedkommende fikk de første symptomene (for asymptomatiske fra 48 timer før prøvetaking) og til personen er avisolert.

**Barn eller ansatte som er nærkontakter/husstandsmedlem til en person med bekreftet covid-19**

Dersom et hustandsmedlem er i isolasjon grunnet påvist covid-19 vil barnet eller den ansatte etter dagens retningslinjer defineres som nærkontakt og være i karantene. Ingen personer som selv er i karantene eller isolasjon kan møte i barnehagen eller på skole/SFO. Dersom det oppstår tvil om hvordan en skal følge opp et barn eller en ansatt med et smittet husstandsmedlem, kan ansvarlig leder ta kontakt med smittevernavdelingen.

**Hvis en i husstanden til et barn eller en ansatt er syk eller i karantene**

Foresatte og andre personer som har luftveissymptomer eller er i karantene kan ikke møte i barnehage/på skole/SFO.

Hvis en i husstanden har symptomer på luftveisinfeksjon som ikke er forårsaket av covid-19, skal barnet eller den ansatte møte i barnehagen/på skolen som normalt. For barn er dette avhengig av at bringe- og hentesituasjonen kan løses. Barnet eller den ansatte skal imidlertid gå hjem fra skolen/SFO/barnehage dersom vedkommende får symptomer på sykdom. Andre hygienetiltak som er skissert i smittevernveilederne vil redusere risiko for smittespredning.

Barn og ansatte med hustandsmedlemmer i karantene kan møte i barnehage/på skolen som normalt dersom de selv ikke er i karantene. For barn er dette avhengig av at bringe- og hentesituasjonen kan løses.

**Retningslinjer for testing ved mistanke om covid-19 Det vises til Stavanger kommunens og Folkehelseinstituttets nettsider for informasjon om testing**

<https://www.stavanger.kommune.no/nyheter/alle-med-mistanke-om-covid-19-testes/>

<https://www.fhi.no/nettpub/coronavirus/testing-og-oppfolging-av-smittede/testkriterier/>